KOMISIJOS SPRENDIMAS
2006 m. vasario 6 d.
dėl Bendrijos finansinės paramos Vokietijos ir Portugalijos programoms, parengtoms stiprinti jų patikrinimų infrastruktūrą, skirtą tikrinti iš trečiųjų šalių įvežamų augalų ir augalinių produktų sveikumą
(pranešta dokumentu Nr. C(2006) 238)
(Autentiški tik tekstai vokiečių ir portugalų kalbomis)
(2006/84/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 13c straipsnio 5 dalies šeštą pastraipą,
kadangi:
(1)
Direktyvoje 2000/29/EB numatyta suteikti Bendrijos finansinę paramą valstybėms narėms tam, kad jos sustiprintų augalų sveikumo ir augalinių produktų, įvežamų iš trečiųjų šalių, patikrinimų infrastruktūrą.
(2)
Vokietija ir Portugalija sudarė po augalų ir augalinių produktų, įvežamų iš trečiųjų šalių, patikrinimų infrastruktūros stiprinimo programą. Jos prašė Bendrijos finansinės paramos toms programoms 2006 m. pagal 2002 m. birželio 11 d. Komisijos reglamentą (EB) Nr. 998/2002, nustatantį išsamias taisykles dėl nuostatų, susijusių su valstybėms narėms Bendrijos teikiamos finansinės paramos augalų sveikatos ir augalinių produktų, įvežamų iš trečiųjų šalių, kontrolės infrastruktūrai sustiprinti, paskirstymo, įgyvendinimo (2).
(3)
Vokietijos ir Portugalijos suteikta techninė informacija leido Komisijai tiksliai ir išsamiai ištirti padėtį. Komisija parengė reikalavimus atitinkančių patikrinimo tarnybų stiprinimo programų sąrašą, kuriame pateikti duomenys apie siūlomos Bendrijos finansinės paramos kiekvienai programai sumą. Informaciją taip pat išnagrinėjo Augalų sveikatos nuolatinis komitetas.
(4)
Kiekviena tame sąraše esanti programa prieš ją patvirtinant buvo atskirai įvertinta. Komisija padarė išvadą, kad sąlygos ir kriterijai, nustatyti Direktyvoje 2000/29/EB ir Reglamente (EB) Nr. 998/2002 dėl Bendrijos finansinės paramos skyrimo, yra įvykdyti.
(5)
Todėl tikslinga skirti Bendrijos finansinę paramą Vokietijai ir Portugalijai tų programų 2006 m. išlaidoms padengti.
(6)
Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Bendrijos finansinės paramos skyrimas padengti Vokietijos 2006 m. patirtinas išlaidas, susijusias su patikrinimo tarnybų stiprinimo programa, yra patvirtintas.
2. Bendrijos finansinės paramos skyrimas padengti Portugalijos 2006 m. patirtinas išlaidas, susijusias su patikrinimo tarnybų stiprinimo programa, yra patvirtintas.
2 straipsnis
1. Bendra 1 straipsnyje nurodyta Bendrijos finansinės paramos suma yra 45 625 EUR.
2. Didžiausia Bendrijos finansinės paramos suma atitinkamoms valstybėms narėms yra tokia:
a)
22 025 EUR - Vokietijai;
b)
23 600 EUR - Portugalijai.
3. Didžiausia Bendrijos finansinė parama kiekvienai patikrinimo tarnybų stiprinimo programai pateikiama priede.
3 straipsnis
Bendrijos finansinė parama priede nurodytai kiekvienai programai išmokama, kai:
a)
suinteresuotoji valstybė narė pateikia Komisijai dokumentus, įrodančius įrangos ir (arba) paslaugų, išvardytų programoje, pirkimą ir (arba) gerinimą; ir
b)
suinteresuotoji valstybė narė pateikia Komisijai prašymą išmokėti Bendrijos finansinę paramą pagal Reglamento (EB) Nr. 998/2002 3 straipsnyje išdėstytas taisykles.
4 straipsnis
Šis sprendimas skirtas Vokietijos Federacinei Respublikai ir Portugalijos Respublikai.
Priimta Briuselyje, 2006 m. vasario 6 d.